SKRIFTLIG FORESPØRGSEL E-3320/00

af António Campos (PSE) til Kommissionen

(25. oktober 2000)

Om: Den fælles landbrugspolitik

Kommissionen bedes besvare følgende spørgsmål:

1. Hvor store arealer lægger kornavl beslag på i EU's 15 medlemsstater?

2. Hvor mange kornproducenter er der i alt i EU?

3. Hvor stort er det gennemsnitlige antal beskæftigede pr. hektar inden for kornavl?

4. Hvor meget beløber de samlede udgifter til kornsektoren sig til for EUGFL's Garantisektion?

5. Hvor stort et beløb udbetales der i gennemsnit pr. kornproducent over EUGFL's Garantisektion?

6. Hvor stort et beløb udbetales der i gennemsnit over EUGFL's Garantisektion pr. beskæftiget pr. hektar inden for kornavl?

7. Hvor stor en procentdel af EU's samlede landbrugsproduktion tegner kornsektoren sig for?

8. Hvorledes er forholdet mellem eksporten og importen af korn i EU's 15 medlemsstater?

9. Hvor store arealer lægger havebrug og frugtavl beslag på i EU's 15 medlemsstater?

10. Hvor mange producenter er der i alt i EU inden for havebrug og frugtavl?

11. Hvor stort er det gennemsnitlige antal beskæftigede pr. hektar inden for havebrug og frugtavl?

12. Hvor meget beløber de samlede udgifter til havebrugs- og frugtavlssektoren sig til for EUGFL's Garantisektion?

13. Hvor stort et beløb udbetales der i gennemsnit over EUGFL's Garantisektion pr. producent i havebrugs- og frugtavlssektoren som helhed?

14. Hvor stort et beløb udbetales der i gennemsnit over EUGFL's Garantisektion pr. beskæftiget pr. hektar i EU's havebrugs- frugtavlssektor som helhed?

15. Hvorledes er forholdet mellem EU's eksport og import af produkter fra havebrug og frugtavl?

16. Hvor stor en procentdel af EU's samlede landbrugsproduktion tegner havebrugs- og frugtavlssektoren sig for?

Supplerende svar afgivet på Kommissionens vegne af Franz Fischler

(17. januar 2001)

Herunder følger de tilgængelige oplysninger for 1997, som det ærede medlem har bedt om.

1. Areal i EU tilsået med korn: 38 105 000 ha

2. Samlet antal kornproducenter i EU: 2 995 000 (antal bedrifter med kornmarker)

3. Det gennemsnitlige antal beskæftigede pr. ha inden for kornavl: Kommissionen råder ikke over denne oplysning. På grundlag af de data, som er indsamlet af informationsnettet for landøkonomisk bogføring (INLB), fremgår det dog, at det gennemsnitlige antal beskæftigede for samtlige bedrifter specialiseret i markafgrøder er på 1,97 arbejdsenheder/år pr. 100 ha samlet anvendt landbrugsareal (inkl. andre afgrøder end korn og olieafgrøder)

4. Samlede udgifter til kornsektoren for EUGFL, Garantisektionen: 12 160,5 mio. EUR

5. Gennemsnitligt beløb, der udbetales pr. kornproducent over EUGFL, Garantisektionen: 4 060,3 EUR pr. bedrift

6. Gennemsnitligt beløb, der udbetales over EUGFL, Garantisektionen, pr. beskæftiget pr. ha inden for kornavl: Kommissionen råder ikke over denne oplysning (jf. punkt 3)

7. Procentdel af EU's samlede landbrugsproduktion, som kornsektoren tegner sig for: 9,4 %

8. Forholdet mellem eksporten og importen af korn i EU: + 2 503 mio. EUR

9. Areal i EU, hvor der dyrkes frugt og grøntsager: 4 999 000 ha (inkl. citrusfrugter)

10. Samlet antal frugt- og grøntsagsavlere i EU: 1 620 000 (samlet antal bedrifter, hvor der enten dyrkes frugt eller grøntsager)

11. Det gennemsnitlige antal beskæftigede pr. ha inden for havebrug og frugtavl: Kommissionen råder ikke over denne oplysning. På grundlag af de data, som er indsamlet af informationsnettet for landøkonomisk bogføring (INLB), fremgår det dog, at det gennemsnitlige antal beskæftigede for samtlige bedrifter specialiseret i frugt og grøntsager er på henholdsvis 21,94 og 17,41 arbejdsenheder/år pr. 100 ha samlet anvendt landbrugsareal (inkl. arealer, hvor der ikke dyrkes frugt og grøntsager)

12. Samlede udgifter til frugt- og grøntsagssektoren for EUGFL, Garantisektionen: 1 553,3 mio. EUR

13. Gennemsnitligt beløb, der udbetales pr. frugt- og grøntsagsavler over EUGFL, Garantisektionen: 959 EUR pr. bedrift

14. Gennemsnitligt beløb, der udbetales over EUGFL, Garantisektionen, pr. beskæftiget pr. ha i hele frugt- og grøntsagssektoren i EU: Kommissionen råder ikke over denne oplysning (jf. punkt 11)

15. Forholdet mellem eksporten og importen af frugt og grøntsager i EU (kapitel 7 og 8 i den kombinerede nomenklatur): 6 885 mio. EUR

16. Procentdel af EU's samlede landbrugsproduktion, som frugt- og grøntsagssektoren tegner sig for (inkl. citrusfrugter): 15,2 %.